text: Giften bliver aldrig fjernet helt
  29 marts 2012 kl. 16.47
  Den omfattende forurening fra Grindstedværket i Kærgård Plantage bliver formentlig aldrig ryddet helt op. Og politikerne måtte i dag erkende, at badeforbuddet over 800 meter aldrig kan hæves.
  For fem år siden blev der afsat 50 millioner kroner til at fjerne forurenet jord i Kærgård Plantage. De sidste penge fra Region Syddanmark blev i dag disponeret til området, der kaldes grube 3 og 4.
  
  Ikke flere penge
  Men så er pengekassen tom. region Syddanmark vil nu forsøge at få staten til at bidrage økonomisk, hvis det sidste skal fjernes. 
  I 2008 og 2009 gik arbejdet med at fjerne en del af de store giftdepot igang. Og i eftermiddag vedtog politikerne at de sidste 20 mio. kr. skal bruges til grube 3 og 4.
  
  Badeforbud
  Giftdepoterne i klitplantagen har bl.a. indeholdt tonsvis af kviksølv og andre tungmetaller. Udsivning fra depoterne har betydet, at badning har været forbudt ud for området. Og det badeforbud venter politikerne i Region Syddanmark ikke bliver ophævet.
  